Fredikanterassin taidekilpailu ratkesi – voittajaksi nousi Akseli Leinosen kiviteos | Taiteilija
Fredikanterassin taidekilpailu ratkesi – voittajaksi nousi Akseli Leinosen kiviteos
Keski-Pasilassa rakenteilla olevan Triplan edustalle tulevan Fredikanterassin taidekilpailun on voittanut Akseli Leinosen ehdotus Ecology stone.
Fredikanterassin taidekilpailu oli kaksivaiheinen, Helsingin kaupungin ja YIT rakennus Oy:n järjestämä kilpailu Pasilansillan jalankulkualueelle sijoittuvasta julkisesta taiteesta. Kilpailun ensimmäinen vaihe päättyi syksyllä 2016, ja toinen vaihe helmikuussa 2017.
Kilpailun toisessa vaiheessa olivat mukana Kirsi Kaulanen, Laura Könönen, Akseli Leinonen, Lotta Mattila, Jarmo Mäkilä, Risto Pentikäinen, Tiina Raitanen sekä työryhmä Pentti Kareoja, Aimo Katajamäki & Marko Pulli.
Palkintolautakunta valitsi yksimielisesti kilpailun voittajaksi Akseli Leinosen ehdotuksen Ecology stone. Palkintolautakunta pitää perusteluissaan ehdotuksen ideaa tuoreena ja mielenkiintoisena:” Teos on dramaattinen ja sisältää vahvan jännitteen sekä luo mielenkiintoisen kontrastin luonnon ja rakennetun ympäristön välille. Teoksen sommittelu on poikkeuksellisen onnistunut ja luova suhteessa annettuun tilaan ja se toimii maamerkkinä. Teos elää hienovaraisesti ajan mukana.”
Näyttely kilpailuehdotuksista Laiturilla
Kilpailuehdotuksia esittelevä näyttely on avoinna yleisölle 29. huhtikuuta saakka info- ja näyttelytila Laiturilla (Narinkka 2, 00100 Helsinki). Kilpailun voittaja Akseli Leinonen ja toiseksi tullut Tiina Raitanen esittelevät teoksiaan Laiturilla lauantaina 8. huhtikuuta kello 14.
Kilpailun palkintolautakunnan muodostivat HAMin museonjohtaja Maija Tanninen-Mattila, amanuenssi Jari Björklöv sekä kokoelma-assistentti Satu Oksanen, projekti-insinööri Petri Hoppula kaupunginkansliasta, arkkitehti Elina Suonranta kaupunkisuunnitteluvirastosta, arkkitehti Pia Rantanen rakennusvirastosta, yliarkkitehti Henna Helander rakennusvalvontavirastosta, Triplan ralennuttamisesta vastaavajohtaja Jarkko Pakkala YIT Rakennus Oy:stä, SAFA arkkitehti Kalle Soini Arkkitehdit Soini & Horto Oy:stä, kuvataiteilija Terike Haapoja sekä Suomen taiteilijaseuran valitsemat taiteilijajäsenet kuvanveistäjä Pekka Kauhanen sekä kuvataiteilija Anne Tamminen. Kilpailun puheenjohtajana toimi Maija Tanninen-Mattila HAMista ja sihteerinä Mari Kemppinen YIT Oyj:stä.